Ταρτάκια σοκολάτας με μαρμελάδα πορτοκάλι
Το πόσο ταιριάζει η σοκολάτα με το πορτοκάλι είναι γνωστό. Σε αυτό την πανεύκολη συνταγή για αρωματικά ταρτάκια, ο συνδυασμός αυτός είναι στα καλύτερά του!
12-15 (ανάλογα με το μέγεθός τους) έτοιμα, ψημένα, ταρτάκια (βρίσκουμε σε μεγάλα σούπερ μάρκετ), 300 γρ. κουβερτούρα με 55% κακάο, ψιλοκομμένη, 300 γρ. κρέμα γάλακτος με 35% λιπαρά, 1 κουτ. σούπας μέλι, ξύσμα από 1 πορτοκάλι, 3-4 κουτ. σούπας μαρμελάδα πορτοκάλι, 1 κουτ. σούπας γλυκό του κουταλιού πορτοκάλι, στραγγισμένο καλά από το σιρόπι, κομμένο σε μικρά κομμάτια
Για να φτιάξουμε τα ατομικά ταρτάκια σοκολάτας με μαρμελάδα πορτοκάλι, ξεκινάμε ζεσταίνοντας σε ένα κατσαρολάκι την κρέμα γάλακτος με το μέλι σε δυνατή φωτιά για 3-4 λεπτά, ανακατεύοντας για να διαλυθεί το μέλι, μέχρι να αρχίσει το μείγμα να κοχλάζει. Αποσύρουμε από τη φωτιά, ρίχνουμε τη σοκολάτα και ο μισό ξύσμα πορτοκαλιού και ανακατεύουμε απαλά με μια σπάτουλα μέχρι να λιώσει καλά η σοκολάτα και να σχηματιστεί μια λεία κρέμα. Την αφήνουμε λίγο να έρθει σε θερμοκρασία περιβάλλοντος.Αλείφουμε με ένα πινέλο λίγη μαρμελάδα στο εσωτερικό από κάθε ταρτάκι. Αν είναι πολύ πηχτή η μαρμελάδα, την αραιώνουμε με ελάχιστο ζεστό νερό. Γεμίζουμε τα ταρτάκια προσεκτικά με την κρέμα σοκολάτας, τα αραδιάζουμε σε έναν δίσκο και τα βάζουμε στο ψυγείο για 3-4 ώρες, μέχρι να πήξει η κρέμα. Προσθέτουμε λίγο ξύσμα πορτοκαλιού και ένα κομματάκι γλυκό του κουταλιού πορτοκάλι σε κάθε ταρτάκι και σερβίρουμε.
Κρέμα Γάλακτος,Πορτοκάλι,Σοκολάτα,Κεράσματα